Jens Christian Lund (S), 2006-03-15:
Jeg var så rystet over Venstres ordførers sidste bemærkning, at jeg var lige ved at glemme, at jeg skulle herop.
Normalt er jeg er et positivt menneske, der kan se det gode i alle forslag.
Her må jeg imidlertid erkende, at vi simpelt hen ikke kan forstå forligspartiernes indstilling.
Socialdemokraterne ønsker at foreslå, at Folketinget beslutter alternativ 1 i stedet for hovedforslaget.
Der er mange og gode grunde til det: Ruten bliver 1 km kortere, og samtidig kommer den mere end 1 km længere op i rute 13.
Derved bliver alternativ 1 reelt væsentlig billigere end hovedforslaget, for i hovedforslaget skal man altså lave et langt stykke for at komme lige så langt op i rute 13.
Ruten generer væsentlig færre ejendomme og især væsentlig færre mennesker.
Ruten passer, som jeg siger, langt, langt bedre ind i rute 13.
Ruten medfører som nævnt, at rute 13 får over 1 km længere motorvej end i hovedforslaget.
Det væsentligste argument går egentlig på det erhvervsmæssige: Viborg Amt er givet det amt, der er dårligst stillet infrastrukturmæssigt.
Amtet er 100 pct. motorvejsfrit og næsten 100 pct. motortrafikvejsfrit.
Jeg erkender, at der er under 10 km, som man karakteriserer som motortrafikvej ved Rødkjærsbro, men det er et område, hvor der er en hastighedsgrænse på 80 km/t.
Det er ikke luksus, hvad vi har gjort i Viborg Amt.
Uagtet at der er nogle sjællændere i partiet Venstre, der tror, at Jylland er fyldt med motorveje, og at der til nød, hvis ikke der er en motorvej, så er en motortrafikvej, er erhvervslivet i Viborg Amt og i det centrale Midtjylland ufattelig dårligt stillet infrastrukturmæssigt.
Rute 13 fra Sønderup over Viborg til Vejle er en meget farlig og meget uhensigtsmæssig vej, der på ingen måde lever op til definitionen erhvervslivets transportkorridor.
Alle i Folketinget ved fra tidligere debatter om jyske veje, at jeg personligt ville have placeret motorvejen fra Vejle til Herning i forløbet Vejle-Pårup-Herning.
Jeg erkender, at det er post festum, og selv om man har nogle følelser i forbindelse med en ting, så stiller vi ikke forslag, som vi ved er urealistiske, så det foreslår vi ikke.
Til gengæld er det en lille bitte smule provokerende over for erhvervslivet i Viborg Amt, i Midtjylland, at vi ikke søger den bedste løsning for rute 13 på forløbet Vejle-Ølholm.
I stedet for siger vi, at det er godt for erhvervslivet i de små landsbyer lige nord for Vejle, og det erkender jeg er rigtigt, men det vil altså sige, at det er det, forligspartierne har prioriteret frem for erhvervslivet i Viborg Amt og i Midtjylland.
Forligspartiernes forslag er derfor efter min opfattelse uforståeligt.
Socialdemokraterne vil selvfølgelig håbe på, at vores argumentation i udvalgsforhandlingen kan medføre, at de såkaldt erhvervsvenlige partier vil ændre holdning og rette sig efter den argumentation, som vi lægger frem, for det her er virkelig dybtfølt.
Vi vil selvfølgelig foreslå alternativ 1, og vi håber virkelig, at de vil lytte.
Jeg erkender, at kommunerne nede omkring Vejle-Ølholm foreslår hovedforslaget, det har jeg læst.
Jeg tror, at alle vil sige, at rute 13 absolut ikke lever op til det.
Derfor kan jeg ikke forstå, at et parti som Venstre, der er meget erhvervsvenligt, ikke vælger alternativ 1, som klart er langt bedre for rute 13, for det midtjyske og specielt det gamle Viborg Amt.
At man vælger en rute, der er væsentlig dårligere for det område, vil jeg godt have Venstres forklaring på.